**UPRAVNE TAKSE ZA TROŠARINSKA DOVOLJENJA**

**Podrobnejši opis**

**1. izdaja, JANUAR 2022**

**KAZALO**

[1.0 SPLOŠNO 3](#_Toc485297811)

[1.1 Taksni zavezanec na področju trošarin 3](#_Toc485297812)

[1.2 Takse s področja trošarin 3](#_Toc485297813)

[2.0 PLAČEVANJE TAKSE 3](#_Toc485297815)

[2.1 Taksna obveznost 3](#_Toc485297816)

[2.2 Način plačila upravne takse 4](#_Toc485297817)

[2.3 Neplačana taksna obveznost 4](#_Toc485297818)

[2.4 Preveč plačana upravna taksa 4](#_Toc485297819)

[2.5 Izterjava 4](#_Toc485297819)

1.0 SPLOŠNO

Plačevanje upravnih taks pri upravnih organih ureja [Zakon o upravnih taksah](http://pisrs.si/Pis.web/pregledPredpisa?id=ZAKO2146) (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16, 30/18 – ZKZaš in 189/20 – ZFRO). Upravne takse se plačujejo samo za tiste dokumente in dejanja, ki jih določa taksna tarifa omenjenega zakona.

* 1. Taksni zavezanec na področju trošarin

Zavezanec za plačilo upravne takse je tisti, ki s svojo vlogo uvede upravni postopek oziroma na katerega zahtevo se opravijo dejanja ali izdajo dokumenti, predvideni v taksni tarifi.

Taksni zavezanec na področju trošarin je oseba, ki zahteva izdajo, spremembo ali razveljavitev (prenehanje) naslednjih trošarinskih dovoljenj:

* dovoljenje za trošarinsko skladišče (TS),
* dovoljenje za oproščenega uporabnika (OU),
* dovoljenje za pooblaščenega prejemnika (PP) ter
* dovoljenje pooblaščenega uvoznika (PU).

**1.2 Takse s področja trošarin**

Zneski za plačilo upravne takse za trošarinska dovoljenja so določeni v tarifni številki 44 Taksne tarife, ki je priloga [Zakona o upravnih taksah](http://pisrs.si/Pis.web/pregledPredpisa?id=ZAKO2146).

|  |  |
| --- | --- |
| Izdaja dovoljenja za trošarinsko skladišče | 906,10 EUR |
| Izdaja dovoljenja za oproščenega uporabnika | 543,70 EUR |
| Izdaja dovoljenja za pooblaščenega prejemnika | 453,10 EUR |
| Izdaja dovoljenja za pooblaščenega uvoznika | 453,10 EUR |

Za dovoljenje, s katerim se prej izdano dovoljenje spremeni, dopolni ali nadomesti, ter za odločbo, s katero se na zahtevo taksnega zavezanca izdano dovoljenje razveljavi, se plača taksa v višini 10 odstotkov predpisane takse.

Taksna obveznost v višini 10 odstotkov se plača za bistvene spremembe trošarinskih dovoljenj, kot so: sprememba lokacije skladišč ali povečanje trošarinskega skladišča, dopolnitev dovoljenja z novimi trošarinskimi izdelki, ukinitev poslovanja z določenimi trošarinskimi izdelki.

Taksa se ne plača za formalno spremembo dovoljenja, s katero taksni zavezanec zahteva le spremembo podatkov, ki ne vplivajo na pogoje, pod katerimi je bilo prvotno dovoljenje izdano, na primer: sprememba odgovorne osebe, sprememba naziva firme, sprememba podatkov v normativu porabe.

Ali je predlagana sprememba takšna, zaradi katere nastane taksna obveznost ter znesek za plačilo takse, določi davčni organ najkasneje pred izdajo odločbe o spremembi konkretnega dovoljenja.

2.0 PLAČEVANJE TAKSE

2.1 Taksna obveznost

Za izdajo dovoljenja nastane taksna obveznost ob predložitvi vloge. Taksa mora biti plačana najkasneje do dneva izdaje dovoljenja ali odločbe o spremembi ali prenehanju veljavnosti trošarinskega dovljenja.

2.2 Način plačila upravne takse

Takse se praviloma določajo v evrih. Takse se plačujejo v gotovini ali z drugimi veljavnimi plačilnimi instrumenti.

Pri plačilu upravne takse z univerzalnim plačilnim nalogom UPN taksni zavezanec v rubriki PREJEMNIK vpiše v polje:

* Naziv: MF – FURS
* Ulica: Šmartinska cesta 55
* Kraj: Ljubljana
* Številka računa: SI56011008881000030
* Sklic SI 19 **davčnaštevilka**-24007, pri čemer se namesto odebeljenega teksta **davčnaštevilka** vpiše lastno osemmestno davčno številko.

V rubriki PLAČNIK taksni zavezanec vpiše v polje:

* Koda namena: GOVT
* Namen: upravna taksa po tar. št. 44

Fotokopijo potrjenega plačilnega naloga taksni zavezanec priloži k vlogi za izdajo ali spremembo ali razveljavitev (prenehanje) trošarinskih dovoljenj.

2.3 Neplačana taksna obveznost

Če ob nastanku taksne obveznosti taksa ni plačana oziroma ni plačana v predpisani višini, urad izdajatelj, [Finančni urad Novo mesto](https://www.fu.gov.si/kontakti/financni_urad_novo_mesto/), ki prejme od taksnega zavezanca vlogo v zvezi z izdajo, spremembo ali prenehanjem veljavnosti trošarinskega dovoljenja, izroči oziroma pošlje taksnemu zavezancu plačilni nalog, s katerim mu naloži plačilo takse v 15 dneh od vročitve plačilnega naloga.

Zoper plačilni nalog iz prejšnjega odstavka je v osmih dneh od vročitve plačilnega naloga dopusten ugovor, kateri zadrži izvršitev plačilnega naloga. Urad izdajatelj mora o ugovoru odločiti v 15 dneh s sklepom. Zoper sklep o ugovoru je dovoljena pritožba, ki pa ne zadrži izvršitve sklepa. Od taks, ki jih taksni zavezanec ni plačal v 15 dneh od vročitve plačilnega naloga, se plačajo zamudne obresti, kot so opredeljene z zakonom, ki ureja davčni postopek ([ZDavP-2](http://www.pisrs.si/Pis.web/pregledPredpisa?id=ZAKO4703)).

2.4 Preveč plačana upravna taksa

Pravico do vračila celotnega zneska ali preveč plačane takse ima, kdor je plačal takso, ki je ni bil dolžan plačati, ali je plačal takso v višjem znesku, kot je predpisana, ali je plačal takso za dokument ali dejanje, ki ga organ ni izdal ali opravil.

Taksni zavezanec, ki je plačal takso za dokument ali dejanje, ki ga organ ni izdal ali opravil, ker je bil postopek ustavljen na zahtevo ali z opustitvijo ali opravo kakšnega dejanja taksnega zavezanca, potem ko je bil izveden že celotni ugotovitveni postopek, ne more zahtevati vračila takse za ta dokument ali dejanje.

Taksni zavezanec lahko zahteva vračilo preveč plačane takse v 60 dneh od dneva, ko je plačal

takso, ki mu je ni treba plačati, oziroma od dneva, ko je plačal takso v višjem znesku, kot je predpisana, oziroma od dneva, ko je izvedel, da dokument ni izdan ali dejanje ni bilo opravljeno.

Preveč plačana taksa, višja od 18,00 evrov, se s sklepom vrne po uradni dolžnosti. Taksa se vrne v 30 dneh od pravnomočnosti sklepa. Zoper sklep o vračilu takse je dovoljena pritožba.

2.5 Izterjava

Če taksa iz plačilnega naloga ni plačana in taksni zavezanec ne vloži ugovora, se taksa prisilno izterja po predpisih, ki veljajo za prisilno izterjavo davkov.